**भारत सरकार**

**रेल मंत्रालय**

**राज्‍य सभा**

**08.02.2019 के**

**अतारांकित प्रश्‍न सं. 733 का उत्‍तर**

**रेलवे में रिक्तियां**

**733. श्री सुशील कुमार गुप्‍ता:**

**क्या रेल मंत्री यह बताने की कृपा करेंगे किः**

(क) क्या यह सच है कि रेलवे में विशाल संख्या में रिक्तियां हैं;

(ख) यदि हां, तो वर्ष 2014-15 की तुलना में वर्तमान में रेलवे में कर्मचारियों की कुल संख्या क्या है; और

(ग) इन रिक्त पदों को भरने के लिए क्या कदम उठाए गए हैं जिससे कि रेलवे की क्षमता प्रभावित न हो?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

(क) से (ग) : एक विवरण सभा पटल पर रख दिया गया है।

**\*\*\*\*\***

रेलवे में रिक्तियों के संबंध में 08.02.2019 को राज्य‍ सभा में श्री सुशील कुमार गुप्‍ता के अतारांकित प्रश्‍न सं.733 के भाग (क) से (ग) के उत्तर से संबंधित **विवरण।**

(क) और (ख) : रेलवे में 01.04.2018 की स्थिति के अनुसार स्‍वीकृत पदों की तुलना में गैर-राजपत्रित कर्मचारियों की 2,61,270 रिक्तियां थी। रेलवे में 01.04.2015 को 13,05,449 कर्मचारियों की तुलना में 01.04.2018 को कुल 12,48,101 कर्मचारी थे।

(ग) : रिक्तियों का सृजन होना और भरा जाना एक सतत् प्रक्रिया है। रेलवे भर्ती बोर्ड (आरआरबी) संबंधित रेलों/उत्‍पादन इकाइयों को सफल उम्‍मीदवारों के पैनल नियमित रूप से उपलब्‍ध करा रहे हैं। पिछले तीन वर्षों के दौरान, आरआरबी के माध्‍यम से भारतीय रेलों पर विभिन्‍न समूह ‘ग’ के पदों के लिए कुल 66,682 उम्‍मीदवारों (संरक्षा श्रेणी के 57,851 पदों सहित) को पैनलबद्ध किया गया है।

मुख्‍यत: संरक्षा श्रेणियों में रिक्तियों को भरने के लिए 2018 में तीन केंद्रीयकृत रोजगार अधिसूचना (सीईएन) जारी की गईं थीं :-

(i) सहायक लोको पायलटों (एएलपी) और तकनीशियनों के लिए सीईएन सं. 01/2018 (कुल 64,371 रिक्तियां)। प्रथम चरण की कंप्‍यूटर आधारित परीक्षा 09.08.2018 से 04.09.2018 तक बहु शिफ्टों में आयोजित की गई थी।

(ii) लेवल-1 (पूर्ववर्ती समूह ‘घ’) पदों में 62,907 रिक्तियों के लिए सीईएन सं. 02/2018 प्रथम चरण की कंप्‍यूटर आधारित परीक्षा 17.09.2018 से 17.12.2018 तक बहु शिफ्टों में आयोजित की गई थी।

(iii) कनिष्‍ठ अभियंता और अन्‍य पदों के लिए 13,487 रिक्तियों को भरने के लिए 29.12.2018 को सीईएन सं. 03/2018 प्रकाशित की गई है। ऑनलाइन पंजीकरण के लिए अंतिम तारीख 31.01.2019 थी।

\*\*\*\*\*